La infància de Xirivella trasllada les seues propostes per a millorar la ciutat
19 de Gener de 2023

Xirivella ha celebrat este dimecres el ple de constitució del Consell Local de la Infància (CLIX) per al curs 2022-2023. Una sessió celebrada en el saló de plens municipal que ha servit per a donar la benvinguda als nous consellers i conselleres de 5é de Primària, que van ser elegits en les votacions celebrades el mes de desembre passat. D’esta manera, es reconeix als xiquets i xiquetes de Xirivella com a subjectes de dret i se’ls convida a participar en el desenvolupament de la localitat.

“El seu talent i les seues idees ens permeten veure la ciutat amb una altra mirada. I les seues propostes les acollim amb tota serietat”, afirma Michel Montaner, alcalde de Xirivella, que ha sigut present en el ple al costat d’Isabel Torres, regidora de Participació Ciutadana, i Encarna Martí, regidora d’Educació.

Els membres del CLIX, que està format per alumnat de 5é i 6é de Primària, també han traslladat a l’equip de govern les seues propostes de millora de la ciutat. Han demanat més il·luminació als parcs, rutes senyalitzades camí del col·legi, itineraris adaptats per a xiquets amb discapacitat, major mobilitat sostenible o voreres més accessibles, entre altres qüestions. L’equip de govern ha informat el CLIX sobre els projectes que ja s’estan duent a terme en cadascun d’estos punts i s’ha compromés a desenvolupar les seues propostes. “Ens posem a la feina”, assegura Montaner.